**ГОДИШЕН ОТЧЕТ ЗА РАБОТАТА НА ЧИТАЛИЩЕ ,,ХР.СМИРНЕНСКИ – 1934Г.“ с.СЕЛЦИ ЗА 2022Г.**

**А.ЧИТАЛИЩНА ДЕЙНОСТ**

**Основни задачи:**

1.Да опазва културно-историческото наследство и националните традиции.

2.Да спомага изграждането на ценностна система у деца и младежи.

3.Да поддържа и обогатява материалната база.

4.Да разработва и организира инициативи / проекти / за общностно и местно развитие и финансиране на читалищната дейност.

5.Да поддържа активно сътрудничество между читалищата в общината и страната.

**1.Културно - масова работа**

Културно- масовата работа през 2022г.беше насочена предимно към отразяване на празниците, бележити дати и годишнини. На 21 май осъществихме една отдавна замислена идея, а именно да съберем всички ,които са с корен от Селци на една земляческа среща ,,Живи корени“. Преживяването беше неописуемо , когато се срещнаха хора , които с години не са се виждали. Салонът на читалището беше препълнен , а колективите ни поднесоха своя поздрав към присъстващите със своите изпълнения. Участваха двете фолклорни групи **– ФФ ,,Дъга“ и ФГ ,,Тракийски напеви“,** **групата за художествено слово, театрална трупа ,,Родолюбие“, Танцов** **състав ,,Тракийски ритми“**, **Детска формация ,,Звънче“** и много индивидуални изпълнители. Живото културно наследство се запазва посредством изучаване, показване и предаване на следващите поколения, а това се случи на сцената, където среща си дадоха три поколения.

На 18 септември имаше Ден на отворените врати. В залата на читалището подредихме ,,Селски двор“ от 60 години и ретро фото. Наред с това отбелязахме и 124г. от рождението на Христо Смирненски, който е патрон на читалището. Изключително интересно , занимателно и поучително беше мероприятието за децата.

Друг повод , който събра жителите в читалищната зала , беше посещението на варненската писателка Ели Георгиева – Билкарката на 25 септември. Библиотеката разполага с всички нейни произведения, които може би са най-търсени от читателите. Срещата премина при много голям интерес .Писателката разказа за своя живот и творчество , а много от присъстващите си закупиха от нейните книги.

Организирахме две посещения на театралните постановки -,,Леща,грах и диаманти“ на театър ,,Искри и сезони“ и на ,,Лъжата“ на Кърджалийския музикален театър. Имаше много голям интерес и всички останаха доволни.

Читалището е основен организатор при отбелязване на честванията , свързани с националните празници , като най- тържествено е честването на Трети март. То се провежда пред паметника на загиналите през войни, като групата за художествено слово представя рецитал от стихове за България , а секретарят на читалището изнася доклад за събитието.

Също така отбелязваме големите християнки празници – Великден, Лазаров ден и Коледа. За Великден на 21.04. в нашата работилничка ,,Сръчковци“ и децата от Арт ателие боядисваха яйцата в читалището , като всеки си занесе в къщи това, което най много му е харесало, а останалите занесохме в черквата. На Лазаров ден – женската обредна група ,,Традиция“ , а на Коледа – мъжката обредна група ходят из селото и във всяка къща пеят за здраве и берекет , а стопаните ги даряват с яйца, сладкиши и др.

През лятото читалището организира от 20 юни до 29 юли Лятна занималняпод надслов ,,Едно различно лято“. В понеделник, сряда и петък от 10,30 до 12,00ч. на децата бяха предоставяни различни теми на занимания , като за всяка седмица имаше главна тема с няколко подтеми. Например: ,,Моите любими приказки“ , ,,Българска седмица“ , ,,Свят“ , ,,Седмица на забавната наука“ , ,,Училище за добри обноски“ и др.

,,Българска седмица“

* Личности и събития от нашата история
* Ще си говорим за българския фолклор, празници и обичаи
* Ще рисувам и оцветявам носии от различни фолклорни области

От 22 юни до 27 юли бяха отворени вратите и на нашето Арт ателие. Всяка сряда от 14,00ч. до 16,00ч. всеки , който имаше желание да твори беше добре дошъл при нас. За всяка сбирка имахме определена тема, като :

* Декориране на рамки за снимки и кутийка за подарък с природни мотиви и цветя.
* Разходка в парка, събиране на листа и цветя за хербарий.
* Забавни и образователни игри.
* Хайде да развихрим нашата фантазия – какво можем да направим с макарони?
* Изработване на пана с природни материали.
* Моята ваканция – декупаж, акварел на тема ,,Моето най- страхотно преживяване“.

В клуб ,,Краезнание“ основните участници са 5 деца , но в много случаи техния брой даже се удвоява. Основна задача на клуба е възпитаване в дух на родолюбие и уважение към националните традиции и култура. Стремим се да формираме траен интерес към историята на селото, да изградим позитивно отношение към българското културно – историческо наследство.

Тематичните дялове за работа бяха:

 1.Географски забележителности на Пловдивския край

 2.Пътеводител във времето

 3.Незабравими имена

 4.Родословни корени

Участниците в клуба с ентусиазъм и много старание издириха и систематизираха по години всички кметове на селото от 1893 г. до днес.

В края на м.юни посетихме Араповския манастир ,,Св.Неделя“, който е един от най-старите не само в България , но и на Балканския полуостров. Манастирът е давал подслон на много просветени българи, духовници и хайдути. Тук се намира и кулата на прочутия Ангел войвода.

Също имахме посещение в селото на дестилерията , където децата се запознаха с процеса на производство на етерични масла от мента и лавандула.

Изключително внимание читалището отделя за социализирането на малцинствената общност в селото. Стремим се да бъдат приобщени към групите за занимания и да не чувстват някаква разделителна бариера. Всички заедно отбелязахме 1 юни Международния ден на детето с много игри, рисуване , моделиране и други интересни занимания.

**2.Художествено творческа дейност**

В читалището развиват своя талант и умения около 20 деца и над 30 възрастни.

 2.1.Фолклорна певческа група ,,Тракийски напеви“ – 14 участника , р-л Мариела Лентова

 2.2 Фолклорна формация ,,Дъга“ – 7 участника , р-л М.Лентова

 2.3 Детска вокална формация ,,Звънче“ – 3 участника , р-л М.Лентова

 2.4.Мъжка певческа група ,,Яхалии“ – 5 участника

 2.5.Танцова формация ,,Тракийски ритми“ – 8 участника , р-л Снежана Стефанова

 2.6. Театрален състав ,,Родолюбие“ – 9 участника , р-л Катя Колева

 2.7. Група за художествено слово – 12 участника

 2.8. Женска обредна група ,,Традиция“ – 8 участника

 2.9. Мъжка обредна група ,,Традиция“ – 9 участника

 2.10. Арт работилница ,,Сръчковци“ – 7 участника

 2.11. Клуб ,,Краезнание“ – 5 участника

 2.12. Индивидуални изпълнители и дует – Мариела Лентова и Атанаска Колева , Йорданка Андонова.

Изключително успешен сезон за певческите колективии индивидуалните ни изпълнители – Атанаска Колева и Мариела Лентова.

Самодейците вземат участие във всички културно – масови мероприятия на читалището. През изминалата година групата имаше участия в : 1.Общински преглед на худ.самодейност ,2.Участие в храмовия празник на Араповския манастир, 3.Участие в събора на с.Чешнегирово, 4.НФС ,,По стъпките на Св.Богородица“ с.Добрич, общ.Димитровград – участие на двата състава и индивидуалните изпълнители, 5.Участие на двата състава и индивидуалните изпълнители на НТНС ,,Богородична стъпка“ – Старозагорски минерални бани, 6.Участие в НФФ ,,Слав Бойкин“ гр.Раковски, 7. Участие в Първи фестивал на ориза в с.Чалъкови, общ. Раковски, 8.НФС ,,Китен и приятели“ – под патронажа на голямата странджанска певица Златка Ставрева, 9.Участие в предаването на телевизия СКАТ ,,От българско по-българско“ на 17.12.От всички участия самодейците бяха удостоени с грамоти, медали и почетни плакети.

Ръководител на певческите състави е Мариела Лентова.

Детскатаформация ,,Звънче“ и театрален състав ,,Родолюбие“ взеха участие в земляческата среща ,,Живи корени“ и вдигнаха на крака цялата зала със своите изпълнения.

Тази година ентусиазмът обхвана и младите мами, които с голямо желание и хъс решиха да танцуват и беше създаден танцов състав ,,Тракийски ритми“ с худ.ръководител Снежана Стефанова.

 Благодаря на всички участници в самодейните колективи, на читалищното настоятелство и всички доброволци , без които всички тези инициативи щяха да бъдат трудно осъществими.

 **3.Организационна дейност**

Народно читалище ,,Хр.Смирненски – 1934г.“ организира дейността си в съответствие със ЗНЧ. Устава на читалището и други нормативни документи ,за да се утвърди като обществено значима институция в полза на гражданите. Важна част от работата на читалището е разширяване на кръга от партньори и добро сътрудничество с други културни институции , както и работа по проекти и програми за обезпечаване на дейността. Подобряване на предлаганите услуги с цел привличане на нови потребители.

**4.Социална дейност**

 **-** Доброволческа дейност – извършване на безплатни услуги в библиотеката, почистване и подреждане на материалната база и др. Работата на самодейните колективи също е плод на доброволчески труд.

 - Работа с различни възрастови групи – читатели, самодейци, малцинствени групи.

 - Работа с хора с увреждания и осигуряване на достъп на тези хора до дейността на читалището – да бъдат приоритетно обслужвани и подпомагани , като им бъде оказвано пълно съдействие.

 - Във връзка с поетата от Община Садово инициатива да помогнем на възрастните и самотни хора да посрещнат коледните и новогодишни празници, от читалището бяха набавени и предоставени продукти и плодове и дадени по предназначение.

**5.Финансиране**

През 2022г. обезпечаването на читалищната дейност бе осъществено от държавната субсидия , разпределена от общинския съвет .Читалището не разполага със собствени приходи, а даренията са само от книги.

**6.Материално – техническа база**

По отношение на материално – техническата база , нейното обновяване и поддръжка е важно условие за развитието на читалищната дейност. Сградата на читалището е в добро състояние. Основен ремонт е направен през 2014г.,а през 2020г. беше извършен ремонт на тавана на сцената, който беше основно препокрит с нови плоскости. Беше поставен и страничен парапет на стълбището.

**7.Обучения**

През 2022г. бяха проведени четири работни срещи организирани от Методичен отдел на НБ ,,Иван Вазов“ гр.Пловдив. Библиотекаря при нашето читалище присъства на две от тях.

**8.Музейна сбирка**

В читалището има обособена една музейна сбирка , в която са събрани облекла и предмети присъствали в бита на жителите от селото. Тази година получихме нови дарения към сбирката, като най- ценния експонат беше фотография от 1934г.- посещението на цар Борис Трети при откриване на училище в селото.

Без да мислим, че сме направили всичко възможно и сме постигнали изключителни резултати, можем спокойно да кажем, че в обикновените делници и празници работихме за хората, и че за постигане на още по-добри резултати разчитаме на всички вас, членовете на читалищното настоятелство, самодейците и доброволци.

/приложен културен календар за 2023г./

**ОТЧЕТ**

**ЗА РАБОТАТА НА БИБЛИОТЕКАТА ПРИ НЧ ,,Хр.СМИРНЕНСКИ – 1934г.“ с.СЕЛЦИ ЗА 2022г.**

**1.ОСНОВНИ ПРИОРИТЕТИ**

Работата на библиотеката през 2022г. беше насочена към предоставяне на ресурси и услуги чрез различни канали на комуникация за удовлетворяване на потребностите на отделни лица и групи по образование, информация и личностно развитие.

 1.Утвърждаване на библиотеката като водещ културен и информационен център.

 2.Обновяване и обогатяване на библиотечните колекции с традиционни / книжни / и други носители на информация.

 3.Осъществяване на ефективно библиотечно – информационно обслужване за различните категории читатели, като със специално внимание се работи в областта за насърчаване на четенето при децата.

 4.Участие в проекти и партньорски програми .Изграждане на местни партньорства.

**2.ОРГАНИЗАЦИЯ И УПРАВЛЕНИЕ НА БИБЛИОТЕКАТА**

**2.1.Социално – икономическа и демографска характеристика**

Библиотеката при НЧ,,Хр.Смирненски-1934г.“ през 2022г. обслужва население от 513 човека, от тях 76 деца до 14г. възраст. Преобладаващото население е българско , но има и доста ромски семейства. В селото няма детска градина и училище и децата ходят до съседното с.Поповица. Някои / предимно от ромски произход / посещават помощното училище в с.Богданица. Основния поминък на населението е земеделието, но много млади хора започнаха работа в гр.Пловдив и неговата индустриална зона.

**2.2.Фиксиране на общия обем на относителните библиотечни показатели**

  **2022 2021**

1.обхватност 23,2 24,3

2.обръщаемост 0,48 0,5

3.читаемост 18,5 18,6

4.посещаемост 10,3 10

5.книгоосигуреност

 - на жител 8,9 8,9

 - на читател 38,2 36,9

 Библиотечната документация се води редовно и е в много добро състояние. Новопостъпилата литература своевременно се инвентира в инвентарната книга и се обработва по УДК., след което общия брой се записва в Част 1 на КДБФ. Книгите постъпили като дарение се приемат чрез Акт за придобиване на библ.документи без съпроводителен документ.

Библиотеката редовно представя информация на Читалищното настоятелство за своята работа или за решаване на някакъв проблем свързан с обслужване на нейните потребители.

**2.3.Анализ на читателската активност на потребители до 14г.**

Години наред читателите до 14г. възраст са преобладаващата част от потребителите на библиотеката, макар че през последните години се забелязва малък спад, което се дължи на навлизането на новите тенологии / интернет / от една страна и предпочитанието да се четат книги онлайн ,отколкото на хартиен носител. От своя страна библиотеката полага усилия при създаването на инициативи , които да привличат тези потребители – нови книги в областта на занимателната наука, ангажираност към най-малките - да им покажат и почетат от детските книжки.

И тази година по случай 1 ноември – Денят на народните будители бяха връчени грамоти на най- активните читатели през годината.

**3.УПРАВЛЕНИЕ НА БИБЛИОТЕЧНИЯ ФОНД**

**3.1.Нови документи**

През 2022г. към фонда на библиотеката бяха набавени 153 нови библиотечни документа на стойност 1 149,57 лв. Основните канали за набавяне са:

* От бюджета 112бр. 793,90 лв.
* От собствени/чл.внос/ 7 157,00 лв.
* От дарения 34 198,67 лв.

**3.2.Характеристика на фонда**

Фондът на библиотеката е разположен в две помещения на площ около 25 кв.м. Към 31.12.2022г. наброява 4 551 библ.документа разпределен в 4 раздела – отраслови – 940 б.д. , Художествена литература за възрастни – 2 955 б.д. , ДОЛ – 15 б.д. и ДХЛ – 641 б.д. Във всеки раздел библиотечните документи са подредени по авторов знак на сигнатурния етикет и са разделени с азбучни разделители., а на вътрешната заглавна страница е вписана класификацията по УДК. Общото състояние на фонда е много добро. През 2022г. не е правена инвентаризация, а само прочистване съгласно Наредбата за ВППБФ и бяха отчислени / бракувани / 101 б.д. на стойност 110,98 лв. по причина физически изхабени .Отчисленията бяха отразени в Част 2 и 3 на КДБФ и в Инвентарните книги. В няколко поредни години проектите , които изготвя библиотеката по програма ,,Българските библиотеки – съвременни центрове за четене и информираност“ спуснати от МК, успяхме да обновим частично фонда с нови библ. документи , като в най-голям размер те са в разделите детска художествена литература и художествена литература за възрастни. Частично обновихме отрасловия отдел – 0 – общ отдел , 1 – философия , 2 – религия , 61-медицина, 7 – изкуство.

**4.БИБЛИОТЕЧНО ОБСЛУЖВАНЕ**

**4.1.Параметри за обслужване на читателите**

Общия обем за обслужване на читателите в библиотеката за 2022г. са:

 **2022 2021**

* Читатели 119 122
* Посещения 1235 1219
* Заети б.д. 2204 2270

Библиотеката има Правилник за работа с читателите, който е изготвен според правилата и изискванията за работа в читалищна библиотека и Правилник за дейността и услугите , които предлага читалищната библиотека. Читателите , пресрочили срока за заемане на библиотечни документи биват своевременно уведомявани чрез SMS или по телефона. Ако потребителят не вземе под внимание тези известия, библиотекаря прави лично посещение.

През отчетния период са направени 7 устни справки, а информираните лица са 22.Читателските откази са 8 , като се стремим те да бъдат сведени до минимум .

**4.2.Методи и форми за насърчаване на четенето при учениците от начален етап.**

Училището и библиотеката са институциите, в които едно дете в своя начален етап на образование започва своето израстване и формиране като личност. В училище то придобива знания и навици, а в библиотеката ги развива и затвърждава. Ето защо тя трябва да привлича тяхното внимание, да ги подкрепя , насочва и помага в образователния процес. За да стимулираш интереса на едно дете да посети библиотеката трябва да предизвикаш у него нещо ново – интригуващо , забавно , да провокираш скрития стремеж към непознатото, да развихриш въображението му. В нашата библиотека имаме обособен кът за четене. Много често децата носят книжките си от къщи, разказват какво са прочели или започват отново да ги четат на другите деца. По този начин и ние се включихме в Маратона на четене и за 1 ноември – Деня на народните будители, тези от тях, които са проявили най-голяма читателска активност бяха наградени с грамоти. Провеждаме беседи - ,,Какво харесвам в моя приказен герой?“ , ,,Коя приказка прочетох на мама и тати?“ и др.

**5.СПРАВОЧНО – БИБЛИОГРАФСКО И ИНФОРМАЦИОННО ОБСЛУЖВАНЕ**

5.1.Справочният раздел е в много добро физическо състояние. Тази година беше направено частично прочистване в разделите , като бяха отчислени 101 б.д. по причина физически изхабени както следва: 0 – 2 , 3 – 14 , 5 – 5 , 61 – 11 , 62/64 – 11 , 63 – 6 , 7 – 2 , 9 – 1 и ХЛ – 4. Стараем се библиотеката да разполага с библиотечни документи , които да задоволяват изискванията и потребностите на потребителите. Като ниво на актуалност и наличие на всички новости по отношение на бързо развиващите се технологии има още много какво да се желае , но като се има в предвид профила и населението, което обслужва библиотеката , смятам, че на този етап справочния отдел на фонда задоволява необходимите потребности на потребителите от информация.

**6.КУЛТУРНИ ДЕЙНОСТИ**

**6.1.Популяризиране на библ.документи чрез експонирането им в изложби и витрини**

През годината се провеждаха чествания на дати от местния и национален календар – подреждане на кътове и витрини като утвърден начин за популяризиране на творчеството на авторите или събитията.

**По важни инициативи , реализирани през 2022г.:**

* ,,Маратон на четенето“ – 2-23 април – поредица от 6 инициативи представени в Маратона на четенето – 2022г.
* ,,Национална библиотечна седмица – май 2022г. – 2 инициативи под мотото ,,Ролята на библиотеките за постигане на целите на устойчиво развитие“
* 5 януари – **Литературно четене** – 100г. от рождението на Блага Димитрова
* 25 януари – **витрина** – 100г. от рождението но Цветан Ангелов – детски писател
* 31 януари – **презентация** – 150г. от рождението на Гоце Делчев
* 4 февруари – **витрина** – 140г. от рождението на Владимир Димитров – Майстора
* 18 февруари – **презентация** - ,,Ние помним Апостола“ – 149 г. от обесването на В.Левски
* 24 февруари – **литературно четене** – 120г. от рождението на Светослав Минков
* 1 – 8 март – **конкурс за детска рисунка** ,,Усмивката на мама“
* З март – **витрина** и литературно четене по случай 144г. от Освобождението на България от Османско владичество
* 28 март – **литературно четене** – 90г. от рождението на Слав Хр. Караславов
* 20 април – **витрина**  - 146г. от избухване на Априлското въстание
* 30 май – **литературно четене** – 110г. от рождението на Яна Язова
* 20 юни – **витрина** – 115г. от рождението на Младен Исаев
* 18 юли – **витрина** – 185г. от рождението на Васил Левски
* 28 юли – **литературно четене** – 145г. от рождението на Елин Пелин
* 17 август – **витрина** – 120г. от рождението на Ангел Каралийчев
* 12 септември – **витрина** – 200г. от рождението на Добри Чинтулов
* 20 октомври – **витрина** – 120г. от рождението на Фани Попова – Мутафова
* 17 ноември – **литературно четене и витрина** – 195г. от рождението на Петко Р. Славейков
* 16 декември – **презентация** – 80г. от рождението на Стефан Данаилов / книгата на Георги Тошев ,,Романът на моя живот“/

**Тематични витрини**

* 300г. – от рождението на Паисий Хилендарски
* 144 г . от Освобождението на България
* 137г. от Съединението на Княжество България с Източна Румелия
* 114г. от Независимостта на България

**6.2. Проведени инициативи във връзка с 23 април – Световен ден на книгата и авторското право, Национална библиотечна седмица и Маратон на четенето.**

1.Проведе се анкета на тема ,,Аз чета защото … „

 2.,,Приказки за вълшебства и чудеса“ – деца от начален етап пресъздадоха сценки с любими приказни герои , облечени с подходящи костюми.

 3. ,,С баба приказки разказвам „ – група поканени баби разказаха любими приказки от книжки от своето детство.

 4.Инициатива за подаряване на детски и юношески книги ,,Ден на книгата“ - ,,Подарявам моята любима книжка на по-малко дете , но с условие: - да я чете, обича и пази , както направих аз“.

 5.,,Езикът, който ни събира и разделя“ Петокласниците представиха богатството на българския език и добра четивна техника пред първокласници.

6.В рамките на Националната седмица на четенето беше поканена варненската писателка Ели Георгиева – Билкарката , която представи своето творчество и най- новия си роман ,,Сестра ми мамо, циганка“.

7.Участие в световния ден на книгата – Ден на Емилиян Станев – четене в библиотеката.

8.Изложба на нови книги.

**7. ПРОЕКТИ**

През изминалата година библиотеката работи по три проекта:

1. ,,Българските библиотеки – съвременни центрове за четене и информираност“2022
2. Отворена програма за събития в Plovdiv Stage Park / 2023 – 2024/
3. НФ ,,Култура“ - ,,Програма за възстановяване и развитие на организации в областта на любителското творчество“

Изготвил: Катя Колева – председател на НЧ ,,Хр.Смирненски -1934г.“